નાત બહિષ્કાર કરે કે રાજા જેલમાં નાખે, પરિવારજનોની વિદાય થાય કે ગમે તે થાય. નરસિંહ મહેતા પાસે કોઈ ફરિયાદ નહોતી એટલે કૃષ્ણને દોડવું પડ્યું. હૂંડી સ્વીકારવી પડી, મામેરું કરવું પડ્યું. એ દિવસોમાં તો એ જાણે જૂનાગઢ તરફ નજર રાખીને જ બેઠો હશે ! કોણ જાણે ક્યારે દોડવું પડે ! દ્રૌપદી ફરિયાદી નો’તી, કૃષ્ણને ચિર પુરવાં જ પડે. ફરિયાદમુક્ત ચિત્ત હતું એટલે મીરાંને ઝેર ઝેર ન લાગ્યું. ઊલટું કૃષ્ણને અમૃતમાં પરિવર્તિત કરવું પડ્યું. ચાલો, એટલે બધે ન જાવું હોય તો, વકીલ હતા પણ ગાંધીજી ફરિયાદી ન બન્યા. અંગ્રેજોએ નમતું જોખવું પડ્યું. મનમાં ને ચિત્તમાં રોષ નહોતો; રામનામ હતું, પરિણામે બ્રિટીશ જજ પણ આદર આપતા હતા, કમને સજા સંભળાવતા હતા.